google/wiki40b huggingface dataset:
Πλάθα δε Εσπάνια (Σεβίλλη)

Πάρκο Μαρίας Λουΐζας

Το 1929, η Σεβίλλη φιλοξένησε την Ιβηροαμερικανική Παγκόσμια Έκθεση, η οποία έλαβε χώρα στο πάρκο Μαρία Λουΐζα (Parque de María Luisa). Σχεδιάστηκε από τον Ζαν-Κλωντ Νικολάς Φορεστί. Όλο το νότιο άκρο της πόλης επανασχεδιάστηκε και έγινε ένα σύνολο κήπων και μεγάλων λεωφόρων. Στο κέντρο αυτών βρίσκετια το πάρκο της Μαρίας Λουΐζας, με πλακόστρωτα συντριβάνια, περίπτερα, τειχία, λίμνες, φράκτες και εξέδρες. Διαθέτει πλούσια βλάστηση, με φυτείες φοινίκων, πορτοκαλιών, πεύκων και παρτέρια με λουλούδια. Αρκετά κτίρια κατασκευάστηκαν σε αυτό για την έκθεση.

Πλάθα δε Εσπάνια

Η Πλάθα δε Εσπάνια, η οποία σχεδιάστηκε από τον Ανίμπαλ Γκονθάλεθ, ήταν το κύριο κτίριο το οποίο κτίστηκε στα όρια του πάρκου της Μαρίας Λουΐζας ώστε να είναι η βιτρίνα των βιομηχανικών και τεχνολογικών εκθεμάτων της Ισπανίας. Ο Γκονθάλεθ συνδύασε το Αρ Ντεκό της δεκαετίας του 1920 με το νεομουδέχαρ. Το σύμπλεγμα της Πλάθα δε Εσπάνια είναι ένα τεράστιο ημικύκλιο με κτίρια να στην άκρη προσφάσιμα πάνω από την τάφρο με πολυάριθμες γέφυρες που αντιπροσωπεύουν τα τέσσερα αρχαία βασίλεια της Ισπανίας. Στο κέντρο βρίσκεται το σιντιβάνια Βιθέντε Τράβερ. Δίπλα στους τοίχους της Πλάθα είναι πολλές εσόχες διακοσμημένες με πλακάκια, με την καθέ μία να αναπαριστά μια διαφορετική επαρχία της Ισπανίας.
Σήμερα η Πλάθα δε Εσπάνια αποτελείται κυρίως από κυβερνητικά κτίρια. Οι «Εσοχές των Επαρχιών» είναι σκηνικό για φωτογραφίες των επισκεπτών. Κοντά στο τέλος του πάρκου, τα μεγαλύτερα κτίρια της έκθεσης έχουν μετατραπεί σε μουσεία. Το πιο μακρινό περιέχει τις αρχαιολογικές συλλογές της πόλης. Τα κύρια εκθέματα είναι ρωμαϊκά μωσαϊκά και τεχνουργήματα από την κοντινή Ιτάλικα.
Στην Πλάθα δε Εσπάνια έχουν γυριστεί αρκετές ταινίες, συμπεριλαμβανομένων σκηνών από την ταινία του 1962 Ο Λόρενς της Αραβίας. Το κτίριο χρησιμοποιήθηκε ως σκηνικό στη σειρά ταινιών Ο Πόλεμος των Άστρων - Ο Πόλεμος των Άστρων: Επεισόδιο 1 - Η Αόρατη Απειλή και Ο Πόλεμος των Άστρων: Επεισόδιο 2 - Η Επίθεση των Κλώνων - στο οποίο έλαβαν χώρα τα εξωτερικά γυρίσματα της Πόλης των Θιντ στον πλανήτη Ναμπού. Επίσης, εμφανίζεται στην ταινία του 2012 Ο Δικτάτορας.
Γλύκων

Ο Γλύκων ήταν ποιητής της Παλατινής Ανθολογίας. Σώζεται το Χ 124 επίγραμμά του ενώ πιθανολογείται ότι ανήκουν σ' αυτόν και τα τρία επόμενα ανώνυμα.
Όθων Γ΄ της Βαυαρίας

Βιογραφία

Γεννήθηκε στο Μπούργκχαουζεν και ήταν ο πρωτότοκος γιος του Ερρίκου ΙΓ΄ και της Ελισάβετ των Άρπαντ, κόρης του Μπέλα Δ΄ της Ουγγαρίας. 
Το 1290 απεβίωσε ο πατέρας του και τον διαδέχθηκε. Οι δύο μικρότεροι αδελφοί του Λουδοβίκος Γ΄ και Στέφανος Α΄ έγιναν συγκυβερνήτες στο δουκάτο. Το 1180 η Βαυαρία έχασε τη Στυρία στους Αψβούργους και ο Όθων Γ΄ προσπάθησε να την ανακτήσει. Έτσι συμμάχησε με τον Αδόλφο των Νασσάου της Γερμανίας εναντίον των Αψβούργων και πολέμησε στη μάχη του Γκέλλχαϊμ. Το 1301 του προσφέρθηκε το στέμμα της Ουγγαρίας, ως εγγονού του Μπέλα Δ΄ της Ουγγαρίας. Ο Βεγκέλσαος Γ΄ των Πρεμυσλιδών της Βοημίας, που ήταν βασιλιάς της Ουγγαρίας από το 1301, παραιτήθηκε το 1305 της αξίωσής του στο θρόνο υπέρ του Όθωνα Γ΄. 
Αυτός αποδέχθηκε τη θέση, αλλά ο Αλβέρτος Α΄ των Αψβούργων της Γερμανίας είχε αποκλείσει το δρόμο. Ο Όθων Γ΄ μεταμφιέστηκε σε έμπορο, πήγε στη Βούδα και στέφθηκε με το στέμμα της Ουγγαρίας στο Σβέκεσφεχερβαρ από δύο επισκόπους, λαμβάνοντας το όνομα Μπέλα Ε΄. Δεν μπορούσε να ισχυροποιήσει τη θέση του: ο άλλος διεκδικητής Λουδοβίκος Α΄ των Καπετιδών-Ανζού κατέλαβε φρούρια της βόρειας Ουγγαρίας (1306) και τη Βούδα (1307). Τότε ο Όθων Γ΄ επισκέφθηκε τον ισχυρό Λαδίσλοαο Γ΄ Καν βοεβόδα της Τρανσυλβανίας, που τον έπιασε και τον φυλάκισε. Στη Συνέλευση στο Ράκος οι μεγιστάνες ανακήρυξαν τον Κάρολο Α΄ βασιλιά· ο Λαδίσλαος Γ΄ ελευθέρωσε τον Όθωνα Γ΄ (1307), που εγκατέλειψε τη χώρα και παραιτήθηκε το 1308. 
Η ενασχόλησή του με την Ουγγαρία εξασθένησε τη θέση του στη Βαυαρία και προκάλεσε οικονομικά προβλήματα. Κατά την απουσία του 1305-08 την Κάτω Βαυαρία διοικούσε ο αδελφός του Στέφανος Α΄. 
Το 1310 ένας νέος πόλεμος με τους Αψβούργους κατέστρεψε το Μπούργκχαουζεν. Απεβίωσε το 1312 και τον διαδέχθηκε ο μόνος γιος του Ερρίκος ΙΕ΄ με συγκυβερνήτες του δύο εξαδέλφους του Ερρίκο ΙΔ΄ και Όθωνα Δ΄.
Αθανάριχος

Βιογραφικά στοιχεία

Ο Αθανάριχος, γιος του Αορίχου, εμφανίζεται για πρώτη φορά στην Ιστορία το 367-369, με τους πολέμους του κατά του Ρωμαίου Αυτοκράτορα Ουάλη. Το 369, μετά τη Μάχη του Νοβιόδουνου (στη σημερινή Ρουμανία), διαπραγματεύθηκε μια ευνοϊκή συμφωνία για τον λαό του. Κατά τη διάρκεια της ηγεμονίας του Αθανάριχου, πολλοί υπήκοοί του είχαν προσηλυτισθεί στον Αρειανισμό (αίρεση του Χριστιανισμού), κάτι που έβρισκε τον Αθανάριχο αντίθετο, καθώς φοβόταν ότι ο Χριστιανισμός γενικότερα θα κατέστρεφε τον γοτθικό πολιτισμό. Σύμφωνα με τον Σωζομενό, περισσότεροι από 300 Χριστιανοί σκοτώθηκαν στον Διωγμό του Αθαναρίχου κατά τη δεκαετία του 370, με γνωστότερο ίσως τον Άγιο Νικήτα.
Ο Φριτιγέρνης, αντίπαλος του Αθανάριχου, ήταν οπαδός του Αρειανισμού και ευνοούμενος του, επίσης Αρειανού, Ουάλη. Από το 371 έως το 375 ο Αθανάριχος πολέμησε τον Φριτιγέρνη σε εμφύλιο πόλεμο. Μαζί με τους στρατηγούς του Μουνδέριχο και Λαγγαρίμανο (Lagarimanus), ο Αθανάριχος ηττήθηκε αργότερα από τους εισβάλλοντες Ούννους. Καταφεύγοντας προσωρινώς στα Καρπάθια Όρη, ο Αθανάριχος έγινε δεκτός αργότερα με μεγάλες τιμές από τον Μέγα Θεοδόσιο στην Κωνσταντινούπολη το 381, οπότε και υπέγραψε συνθήκη φιλίας με τη Ρωμαϊκή Αυτοκρατορία.
Ο Σωκράτης ο Σχολαστικός, ο Σωζομενός και ο Ζώσιμος αναφέρονται στις συγκρούσεις μεταξύ Φριτιγέρνη και Αθαναρίχου. Αντιθέτως, ο Αμμιανός Μαρκελλίνος και ο Φιλοστόργιος δεν κατέγραψαν τέτοιες συγκρούσεις.
Λίγο καιρό μετά την άφιξή του στην Κωνσταντινούπολη, ο Αθανάριχος πέθανε από κάποια νόσο. Ο Θεοδόσιος τον κήδευσε με τόση μεγαλοπρέπεια και πολυτέλεια, ώστε «οι βάρβαροι έμειναν έκπληκτοι» Ειρήνη και συνθήκη με όσους Θερβιγγιανούς (Βησιγότθους πλέον) πολεμούσαν ακόμα τους Ρωμαίους στη Θράκη, συμφωνήθηκαν το 382 και κράτησαν μέχρι τον θάνατο του Θεοδοσίου το 395.
Μπέρναντ Χάιτινκ

Βίος

Γεννήθηκε στο Άμστερνταμ, γιος του Βίλελμ Χάιτινκ και της  Άννα Κλάρα Βερσχάφελτ. Σπούδασε βιολί και διεύθυνση ορχήστρας στο Κονσερβατόριο του Άμστερνταμ. Έπαιξε βιολί στην ορχήστρα, πριν λάβει μαθήματα διεύθυνσης ορχήστρας υπό τον Φέρντιναρντ Λάιτνερ το 1954 και το 1955.

Μουσική σταδιοδρομία

Ο Χάιτινκ διηύθυνε το πρώτο του κονσέρτο στις 19 Ιουλίου 1954 με την «Netherlands Radio Union Orchestra» (μεταγενέστερα Φιλαρμονική του Ολλανδικού Ραδιοφώνου [RFO]). Έγινε δεύτερος διευθυντής της ορχήστρας το 1955 και πρώτος διευθυντής το 1957. Έκανε το ντεμπούτο του με τη Βασιλική Ορχήστρα Κονσερτχέμπου στις 7 Νοεμβρίου 1956, αντικαθιστώντας τον Κάρλο Μαρία Τζιουλίνι. Μετά τον ξαφνικό θάνατο του Έντουαρντ φαν Μπέινουμ, ο Χάιτινκ έγινε οριστικά πρώτος διευθυντής της Ορχήστρας Κονσερτχέμπου στις 1 Σεπτεμβρίου 1959. Έγινε βασικός μαέστρος της Ορχήστρας Concertgebouw το 1961 και μοιράστηκε αυτή τη θέση με τον Γιουτζίν Γιόχουμ μέχρι το 1963, όταν και έγινε μοναδικός βασικός μαέστρος. Με την Ορχήστρα Κονσερτχέμπου ο Χάιτινκ έκανε πολλές ηχογραφήσεις για την εταιρεία Philips, αργότερα για την Decca και την EMI Classics και έκανε περιοδείες σε όλο τον κόσμο.
Έξω από τις Κάτω Χώρες ο Χάιτινκ ήταν μόνιμος αρχιμουσικός της Φιλαρμονικής Ορχήστρας του Λονδίνου από το 1967 έως το 1979. Επίσης, εργάστηκε  ως διευθυντής μουσικής στην Όπερα Γκλύντεμπουρν από το 1978 έως το 1988. Διετέλεσε, επίσης, μουσικός διευθυντής στη Βασιλική Όπερα του Λονδίνου, 1987 - 2002, όπου επαινέθηκε για τη μουσικότητά του, αλλά έλαβε αρνητική κριτική για τον βαθμό προσκόλλησής του στον οργανισμό.
Ο Χάιτινκ δίδαξε επίσης σε τάξεις νέων μαέστρων νέων μαέστρων στη Λουκέρνη για πολλά χρόνια. Τον Ιούνιο του 2015 η Ορχήστρα Νέων της Ευρωπαϊκής Ένωσης ανακοίνωσε τον διορισμό του Χάιτινκ ως μαέστρο της.

Ρεπερτόριο

Ο Χάιτινκ ηχογράφησε ευρύ φάσμα ρεπερτορίου, με πλήρεις συμφωνίες των Μπετόβεν, Μπραμς, Σούμαν, Τσαϊκόφσκι, Μπρούκνερ,  Μάλερ, Σοστακόβιτς και Βον Γουίλιαμς, καθώς και οι πλήρη κοντσέρτα για πιάνο του Μπετόβεν και του Μπραμς με Κλαούντιο Αράου. 
Ηχογράφησε για αρκετές εταιρείες, ανάμεσά τους η Philips Records, η EMI Classics, η Columbia Records, η Συμφωνική Ορχήστρα του Λονδίνου και η Συμφωνική Ορχήστρα του Σικάγο αντηχούν. Άλλες ηχογραφήσεις του περιλαμβάνουν τα πλήρη ορχηστρικά έργα του Ντεμπυσσύ, οι δύο συμφωνίες του Έλγκαρ, τα τρία έργα του Μότσαρτ και τον πλήρη οπερατικό κύκλο του Βάγκνερ.
Γιώργος Ιωακειμίδης

Πηγή

• liganews.gr/themata/item/11809-efyge-o-giorgos-ioakeimidis «Έφυγε» ο Γιώργος Ιωακειμίδης»
Χριστιανός Αύγουστος Β΄ του Σλέσβιχ-Χόλσταϊν-Σόνντερμπουρκ-Αουγκούστενμπουρκ

Βιογραφία

Ο Χριστιανός-Κάρολος-Φρειδερίκος-Αύγουστος γεννήθηκε στην Κοπεγχάγη και ήταν ο πρωτότοκος γιος του Φρειδερίκου-Χριστιανού Β΄ δούκα του Σ.Χ.Σ.Αουγκούστενμπουρκ και της Λουίζας-Αυγούστας των Όλντενμπουρκ, κόρης του Χριστιανού Ζ΄ της Δανίας (νομικά) ή μάλλον του εραστή της μητέρας της Στρούνσε (βιολογικά).
Αδελφός της μητέρας του ήταν ο Φρειδερίκος ΣΤ΄ της Δανίας και σύζυγος της αδελφής του Καρολίνας-Αμαλίας ήταν ο Χριστιανός Η΄ της Δανίας, έτσι είχε σειρά στη διαδοχή του θρόνου.
Ο Χριστιανός-Αύγουστος Β΄ έδρευε στο Αουγκούστενμπουρκ και ήταν δούκας, μαζί με τον βασιλιά της Δανίας, των αδιαίρετων δουκάτων Σλέσβιχ & Χόλσταϊν. Το 1848 οι εθνικιστικές συμπάθειες προς τη Γερμανία προκάλεσαν εξέγερση εναντίον της Δανίας. Ορίστηκε προσωρινή κυβέρνηση υπό τον δούκα, ο οποίος ταξίδευσε στο Βερολίνο για να εξασφαλίσει την υποστήριξη της Πρωσίας. Ακολούθησε ο Α΄ Πόλεμος του Σλέσβιχ-Χόλσταϊν. Ωστόσο οι Ευρωπαϊκές Δυνάμεις δεν ήθελαν κατακερματισμό της Δανίας· ο Νκόλαος Α΄ αυτοκράτορας της Ρωσίας, του κλάδου Σ.Χ.Γκόττορπ, εγγυήθηκε το Σ.Χ. στη Δανία με τις συνθήκες του 1767 και του 1773. 
Το 1850 υπογράφτηκε συνθήκη ειρήνης μεταξύ Πρωσίας και Δανίας: οι δύο μεριές διατήρησαν τα προηγούμενα δικαιώματά τους· δινόταν η εξουσία στον βασιλιά-δούκα να αποκαταστήσει την εξουσία του στο Χόλσταϊν χωρίς τη συναίνεση της Γερμανίας. Ο δούκας του Αουγκούστενμπουρκ εκτοπίστηκε από την εξουσία του, καθώς ο στρατός της Δανίας προχώρησε και υπέταξε το Σ.Χ. Οι Μεγάλες Δυνάμεις δεν μπόρεσαν να συμφωνήσουν για τον διάδοχο του Χριστιανού-Αυγούστου Β΄, ο οποίος παραιτήθηκε υπέρ της Δανίας έναντι χρημάτων το 1852. Αργότερα δήλωσε ότι παραιτείται από δούκας υπέρ του γιου του Φρειδερίκου Η΄, που το 1864 αυτοανακηρύχθηκε δούκας του Σ.Χ.. Ο Χριστιανός-Αύγουστος Β΄ απεβίωσε το 1869 στο Πρίμκεναου της Πρωσίας (νυν Πσέμκουφ Πολωνίας).
Λαομέδων

Ο μύθος

Ο Λαομέδων ήταν σύζυγος της κόρης του ποτάμιου θεού Σκαμάνδρου, της Στρυμούς ή Πλακίας (κατ' άλλους της Λευκίππης) και πατέρας πολλών παιδιών, όπως ο Τιθωνός, ο Ποδάρκης και η Ησιόνη. Ως γιος του αναφέρεται (συνήθως ως νόθος) και ο Βουκολίωνας, που τον απέκτησε με τη νύμφη Καλύβη.
Ο Λαομέδων διαδέχθηκε στον θρόνο της Τροίας τον πατέρα του και μετά θέλησε να κτίσει μεγάλα τείχη γύρω από την πόλη. Προσέλαβε λοιπόν με μισθό τους θεούς Ποσειδώνα και Απόλλωνα, τους οποίους ο Δίας είχε τιμωρήσει να υπηρετήσουν θνητό. Οι δύο αθάνατοι εργάσθηκαν πραγματικά επί ένα ολόκληρο χρόνο. Ο Όμηρος αναφέρει ότι ο Ποσειδώνας έκτισε τα τείχη, ενώ ο Απόλλωνας έβοσκε τα κοπάδια του Λαομέδοντα στο όρος Ίδη. Βοηθός αμφοτέρων ήταν ο θνητός Αιακός. Μόλις όμως πέρασε ο χρόνος, ο Λαομέδοντας αρνήθηκε να τους δώσει όσα τους είχε υποσχεθεί και μάλιστα απείλησε τον Απόλλωνα ότι θα τον έδενε και θα τον πουλούσε για δούλο στα νησιά! Τότε οργίσθηκαν οι δύο θεοί και ο μεν Απόλλωνας έστειλε λοιμό στην πόλη, ο δε Ποσειδώνας έστειλε ένα θαλάσσιο τέρας που έβγαινε με την πλημμυρίδα και έτρωγε ανθρώπους.
Σύμφωνα με τον χρησμό που έλαβε τότε ο Λαομέδων, η πόλη θα λυτρωνόταν από το θηρίο αν έδινε σε αυτό ως γεύμα την κόρη του Ησιόνη. Εκείνο τον καιρό πέρασε ο Ηρακλής από την Τροία μαζί με τους Αργοναύτες και υποσχέθηκε στον βασιλιά να σώσει την κόρη του αν του έδινε τα άλογα που είχε λάβει ως δώρο από τον Δία επειδή τον βοήθησε να αρπάξει τον ανιψιό του (κατά μία εκδοχή γιο του), τον Γανυμήδη. Ο Λαομέδων το υποσχέθηκε και ο ήρωας σκότωσε το θηρίο απελευθερώνοντας την κόρη, αλλά ο κακόβουλος βασιλιάς αθέτησε και πάλι την υπόσχεσή του. Ο Ηρακλής θύμωσε και επέστρεψε μετά από καιρό ως αρχηγός στρατού, κυρίευσε την Τροία (πολύ πριν τον περίφημο Τρωικό Πόλεμο) και σκότωσε με τα βέλη του τον Λαομέδοντα και όλους τους γιους του εκτός από τον Ποδάρκη. Την Ησιόνη τότε την έδωσε ως σύζυγο στον φίλο του Τελαμώνα.
Μία παραλλαγή του μύθου λέει αναλυτικότερα ότι ο Ηρακλής απέστειλε πρώτα στον Λαομέδοντα τους Τελαμώνα και Ίφικλο για να ζητήσουν τα άλογα που του είχε υποσχεθεί. Ο Λαομέδων όμως φυλάκισε τους δύο απεσταλμένους του ήρωα και ήταν έτοιμος να επιτεθεί εναντίον των λοιπών Αργοναυτών. Τότε ο Ηρακλής ειδοποιήθηκε από τον Ποδάρκη, κυρίεψε την πόλη και σκότωσε τον βασιλιά. Ο τάφος του βρισκόταν στην Τροία. Σύμφωνα με κάποιο χρησμό, η πόλη ήταν αδύνατο να αλωθεί όσο ο τάφος αυτός παρέμενε άθικτος.
Λιμένας

Οι σημαντικότεροι λιμένες παγκοσμίως

Οι 20 σημαντικότεροι εμπορικοί λιμένες του κόσμου, το 1974, από ναυτιλιακή (κατάπλοι πλοίων) και φορτοεκφορτωτική κίνηση (διακινούμενα φορτία σε τόνους - εκτός πετρελαιοειδών) είναι κατά σειρά: Ρότερνταμ, Νέα Υόρκη, Λονδίνο, Κόμπε, Οσάκα, Χονγκ Κονγκ, Αμβούργο, Αμβέρσα, Φιλαδέλφεια, Λίβερπουλ, Μασσαλία, Σαν Φρανσίσκο, Μπουένος Άιρες, Σιγκαπούρη, Σαουθάμπτον, Λος Άντζελες, Σαγκάη, Βοστόνη, Λισσαβόνα και Γιοκοχάμα. Μετά το τελευταίο άνοιγμα της Κίνας στην αγορά της Δύσης σήμερα ο λιμένας της Σαγκάης καταλαμβάνει ισχυρότατη θέση μεταξύ των πλέον εμπορικών λιμένων του κόσμου αφού σχεδόν  το σύνολο των εισαγωγών - εξαγωγών της Χώρας πραγματοποιούνται από αυτόν τον λιμένα καθιστώντας το Χονγκ Κονγκ υποδεέστερο.

Τα σημαντικότερα ελληνικά λιμάνια

Σημαντικότερα ελληνικά λιμάνια είναι του Πειραιά (επίνειο της Αθήνας), της Θεσσαλονίκης, της Πάτρας, της Ηγουμενίτσας, του Ηρακλείου και Χανίων (Κρήτης), της Καβάλας, του Βόλου, του Λαυρίου, της Ρόδου, της Ραφήνας και της Κέρκυρας, παλαιότερα δε, μεγάλης εμπορικής σημασίας ήταν και της Ερμούπολης (Σύρος).
Havas

Ιστορία

Η Havaş ιδρύθηκε το 1933 από της Τουρκική Κυβέρνηση, προκειμένου να παρέχει υπηρεσίες επίγειας εξυπηρέτησης και catering στα αεροσκάφη. Η υπηρεσία catering ιδιωτικοποιήθηκε (οπότε και αποσχίστηκε από την Havaş) το 1987 και ονομάστηκε USAŞ.
Τον Απρίλιο του 1995, η Τουρκική Κυβέρνηση προχώρησε σε μερική ιδιωτικοποίηση της Havaş, με τη Ciner Group να αγοράζει ορισμένες μετοχές. Το Μάρτιο του 1998, η Ελβετική Swissport απέκτησε το 40% της Havaş. Έκτοτε, η Havaş είναι πλήρως ιδιωτική. Μέχρι τον Ιούνιο του 2005, η Swissport κατείχε το 40% των μετοχών και η Ciner Group το υπόλοιπο 60%. Τον Ιούλιο του ίδιου έτους, η TAV (Tepe-Akfen Ventures) απέκτησε το 60% της Ciner Group. Έτσι, η Havaş λειτουργεί σε συνεργασία με την TAV.
Η TAV είναι ιδιαίτερα δυναμική εταιρεία στην πολιτική αεροπορική σκηνή της Τουρκίας, κατασκευάζοντας και διαχειριζόμενη αεροδρόμια.

Λειτουργία

Ως μέλος της ΙΑΤΑ, η Havaş λειτουργεί βάσει των κανονισμών ασφαλείας και λειτουργίας που έχει θεσπίσει η ΙΑΤΑ.

Διακρίσεις

Η Havaş έχει λάβει το πιστοποιητικό ISO 9002 για τις υπηρεσίες της, βραβείο από την British Airways ως 'μία από τις 3 καλύτερες εταιρείες Ground Handling παγκοσμίως'.
Το πελατολόγιο της Havaş ξεπερνάει τις 200 αεροπορικές εταιρείες.
Μαρία δε Λούνα

Βιογραφία

Ήταν κόρη του Λόπε κόμη της Λούνα και της Μπριάνδα δα Γκοτ.
Μνηστεύθηκε από παιδί και την έφεραν στην Αυλή της πεθεράς της Ελεονώρας του Οίκου της Βαρκελώνης. Ο γάμος έγινε στη Βαρκελώνη και ο άνδρας της Μαρτίνος διαδέχθηκε το 1396 τον πατέρα του στην Αραγωνία, έτσι η Μαρία έγινε βασίλισσα. Τη στιγμή τής διαδοχής ο Μαρτίνος ήταν στη Σικελία, έτσι η Μαρία ανέλαβε αντιβασίλισσα μαζί με τη Γιολάντα του Μπαρ, χήρα του Ιωάννη Α΄ της Αραγωνίας, μεγαλύτερου αδελφού του Μαρτίνου και μαζί με τον Ματθαίο της Φουά. Έτσι στα πρώτα έτη της βασιλείας του συζύγου της, η Μαρία χρημάτισε αντιβασίλισσα της Αραγωνίας, όσο ο άνδρας της φρόντιζε τις υποθέσεις της Σικελίας, βασίλειο το οποίο διεκδικούσε. Το 1397 επέστρεψε ο Μαρτίνος. 
Η Μαρία ήταν πολιτικά ενεργή και άσκησε επιρροή στην πολιτική και την κοινωνία, μάλιστα μερικοί τη θεωρούσαν ικανότερη του Μαρτίνου. Υποστήριξε οικονομικά τους πένητες, χειρίστηκε τους φόρους, υποδέχθηκε τους Εβραίους και Μουσουλμάνους πρόσφυγες και επιχείρησε να λήξει τις διαμάχες μεταξύ των ευγενών Οίκων. Αλληλογραφούσε απευθείας με την Αβινιόν, όπου ήταν ο Αραγωνέζος Αντίπαπας Βενέδικτος ΙΓ΄ και του πρότεινε την παύση νόμων και πρακτικών που θεωρούσε άδικα. 
Περιγράφεται ως νοήμων, δίκαιη, επιεικής και ευλαβής, χωρίς να είναι φανατική. Ενδιαφερόταν για τη μουσική και τη λογοτεχνία και ήταν αδιάφορη στην πομπώδη επίδειξη και την πολυτέλεια.

Οικογένεια

Παντρεύτηκε το 1372 τον Μαρτίνο του Οίκου της Βαρκελώνης βασιλιά της Αραγωνίας. Δεν απέκτησαν απογόνους.
Τενερίφη

Γεωγραφία

Το νησί βρίσκεται στον 28ο βόρειο παράλληλο και στον 16ο δυτικό μεσημβρινό, με έκταση επιφανείας 2.034 τ.χλμ. Όπως και τα υπόλοιπα γειτονικά νησιά, έτσι κι εκείνο είναι ηφαιστειογενούς προέλευσης. Η τελευταία από τις εκρήξεις που δημιούργησαν το νησί έγινε πριν περίπου 3,5 εκατομμύρια έτη, αν και ακούγονται ακόμη μικρά «μουγκρητά». Ο πιο πρόσφατος σεισμός ήταν μεγέθους 4 βαθμών της κλίμακας Ρίχτερ το έτος 2002.
Η ψηλότερη κορυφή της Ισπανίας, η Τέιδε των 3.718 μ., βρίσκεται στην Τενερίφη. Το νησί από μόνο του διαιρείται στο αρκετά ξηρό νότιο τμήμα του και στον πολύ υγρό και καταπράσινο βορρά. Το νησί συμπεριλαμβάνεται στον κατάλογο μνημείων Παγκόσμιας Κληρονομιάς της UNESCO καθώς έχει το Εθνικό Πάρκο του Τέιδε, το πιο επισκέψιμο εθνικό πάρκο της Ισπανίας, όπου κανείς συναντά πλούσια βλάστηση και το τρίτο μεγαλύτερο ηφαίστειο του κόσμου: Τέιδε.
Το 2015, Ανάγα ανακηρύχθηκε Καταφύγιο Βιόσφαιρας από την UNESCO.

Ιστορία

Πριν από την άφιξη των Ισπανών κατακτητών, το νησί κατοικήθηκε από τους Γουάντσε. Ζούσαν στα νησιά για πάνω από 2.000 χρόνια, μέχρι το δέκατο πέμπτο αιώνα οπότε υποτάχθηκαν από τους Ισπανούς κατακτητές. Ήρθαν από τη Βόρεια Αφρική και είχαν πλούσια μυθολογία, με πολλούς θεούς και δαίμονες. Επίσης, ειδικά στην Τενερίφη, μουμιοποιούσαν τους νεκρούς τους.
Το 1792 ιδρύθηκε το Πανεπιστήμιο της Λα Λαγούνα, το πρώτο πανεπιστήμιο του αρχιπελάγους. Το 1822 η Σάντα Κρουθ ντε Τενερίφε κηρύσσεται πρωτεύουσα των Καναρίων Νήσων.

Θρησκεία

Όπως και στην υπόλοιπη Ισπανία, το μεγαλύτερο μέρος του πληθυσμού είναι καθολικοί, αλλά υπάρχουν και μεγάλες κοινότητες  Μουσουλμάνων, Εβραίων και Ινδουιστών. Κάθε χρόνο τον Αύγουστο πραγματοποιείται προσκύνημα των πιστών σε ολόκληρο το αρχιπέλαγος στη Βασιλική της Κανδελάριας, όπου τιμάται η Παναγία της Κανδελάριας, προστάτιδα των Καναρίων Νήσων.
Στην Τενερίφη γεννήθηκαν δύο από τους σημαντικότερους ιεραπόστολους που τιμούνται ως άγιοι από την Καθολική εκκλησία: ο Πέδρο ντε Σαν Χοσέ Μπετανκούρ και ο Χοσέ ντε Αντσιέτα. Ο πρώτος, γεννημένος στο Βιλαφλόρ, στα νότια του νησιού, ήταν ιεραπόστολος στη Γουατεμάλα. Ο δεύτερος γεννήθηκε στο Σαν Κριστόμπαλ ντε Λα Λαγούνα και ήταν ιεραπόστολος στη Βραζιλία, ιδρυτής του Σάο Πάολο και ένας από τους ιδρυτές του Ρίο ντε Τζανέιρο. Μια άλλη σημαντικότατη θρησκευτική προσωπικότητα είναι η μοναχή Μαρία του Λεόν Μπέγιο και Ντελγάδο, που γεννήθηκε στο Ελ Σαουθάλ και το σκήνωμα της οποίας έχει παραμείνει μέχρι σήμερα άφθαρτο.
Σούπα

Η σούπα είναι είδος φαγητού που γίνεται με βράσιμο σε νερό ή άλλα υγρά στερεών τροφών όπως κρέας και λαχανικά. Για να πυκνώσουν οι σούπες χρησιμοποιούνται συνήθως αμυλούχες τροφές, όπως ρύζι, αλεύρι, ζυμαρικά ή σιτάρι.

Διατροφική αξία

Ζεστές σούπες καταναλώνονται κυρίως το χειμώνα καθώς αυξάνουν τη θερμοκρασία του σώματος, αλλά και στην παραδοσιακή ιατρική για την πρόληψη και θεραπεία ασθενειών, καθώς απορροφούνται εύκολα οι υδατοδιαλυτές βιταμίνες που περιέχουν, ενισχύοντας το ανοσοποιητικό σύστημα.
Στέφανι Μακμάν

Επαγγελματική Πάλη

Η Στέφανι Μακμάν πρωτοεμφανίστηκε στο WWE, το 1999, σε ένα σενάριο με τον Αντερτέικερ. Από τότε, είναι μέρος αρκετών σεναρίων, όπως μια σεναριακή σχέση με τον Τεστ, αργότερα με τον Κρις Τζέρικο, και πριν τον Τζέρικο, με τον Τριπλ Έιτς, με τον οποίο είχε σχέση και στην πραγματική ζωή, την οποία επισημοποίησαν το 2003.

Διακρίσεις

Η Μακμάν έχει κατακτήσει το Αυθεντικό Πρωτάθλημα Γυναικών μια φορά, ενώ έχει διατελέσει και Γενική Διευθύντρια στα ρόστερ του ECW, του SmackDown και του Raw. Από το 2007 είναι Εκτελεστική Αντιπρόεδρος Προσωπικού στην εταιρεία.
Προσωπική Ζωή
Το 2003 η Στέφανι και ο Τριπλ Έιτς επισημοποιήσαν την σχέση τους.Το 2005 αποκτούν το πρώτο τους παιδί,το 2008 το δεύτερο και το 2010 το τρίτο τους παιδί.
WWE 2013-
Aπό το 2013 εμφανίζεται μαζί με τον συζύγό της στο Monday Night Raw.Tο 2014 προσπάθησαν να ΄΄καταστρέψουν΄΄ αρκετούς παλαιστές όπως Ντάνιελ Μπράιαν,Τζον Σίνα.
Μιχαήλ Αντωνόπουλος

Βιογραφικά στοιχεία

Είχε γεννηθεί στο Άργος αλλά καταγόταν από ονομαστή οικογένεια της Δημητσάνας. Ήταν γιος του επίσης πολιτικού Γεώργιου και της Ειρήνης, που λεγόταν επίσης Αντωνοπούλου από συνωνυμία, κόρη του Σταματέλου Αντωνοπούλου. Αδέλφια του ήταν ο Αντώνιος διπλωμάτης, ο Αλέξανδρος βουλευτής και οι Ασπασία, Πηνελόπη, Ειρήνη και Ευφροσύνη.
Χρημάτισε υπουργός Εκκλησιαστικών και Δημοσίας Εκπαίδευσης στην Κυβέρνηση Επαμεινώνδα Δεληγεώργη από τις 9 Ιουλίου 1870 έως τις 3 Δεκεμβρίου 1870.
Γκουρμά-Ραρούς

Γεωγραφία

Η Γκουρμά-Ραρούς βρίσκεται κεντρικά του Μαλί, νοτιονατολικά της Περιφέρειας Τομπουκτού και βορειοανατολικά της Επαρχίας Γκουρμά-Ραρούς. Βρίσκεται στη δυτική όχθη του Ποταμού Νίγηρα. Βρίσκεται σε συνταγμένες 16.880°Β 1.9238°Δ. Έχει έκταση 7.000 km².
Ελληνο-Περουβιανές σχέσεις

Διμερείς επισκέψεις

Η πρώτη επίσημη επίσκεψη Έλληνα αξιωματούχου στο Περού έγινε από τον τότε Υπουργό Εξωτερικών, τον Γιώργο Παπανδρέου, το 2003.
Ραφίκ Τζεμπούρ

Σε συλλογικό επίπεδο

Γεννήθηκε στις 8 Μαρτίου 1984 στη Γκρενόμπλ της Γαλλίας, από γονείς μετανάστες από την Αλγερία. Ξεκίνησε την καριέρα του το 1998 στην εφηβική ομάδα της Οσέρ και το 2004 υπέγραψε επαγγελματικό συμβόλαιο στη βελγική Λα Λουβιέρ.
Το 2005 ήρθε στην Ελλάδα. Αρχικά αγωνίστηκε στον Εθνικό Αστέρα στη Β΄ Εθνική και αμέσως διακρίθηκε καθώς σε μισή περίοδο πέτυχε 11 γκολ σε 16 αγώνες. Τον Ιανουάριο του 2006 μεταγράφηκε στον Ατρόμητο Αθηνών, ομάδα Α΄ Εθνικής και τον Ιανουάριο του 2007 στον Πανιώνιο, του οποίου αποτέλεσε βασικό επιθετικό ατού και ήταν πρώτος σκόρερ με 7 γκολ στους πρώτους 8 αγώνες του πρωταθλήματος 2007-08.
Τον Αύγουστο του 2008 πήρε μεταγραφή στην ΑΕΚ. Τον Ιανουάριο του 2011 υπέγραψε συμβόλαιο συνεργασίας με τον Ολυμπιακό Πειραιώς. Το 2013 βρέθηκε στην τουρκική Σίβασπορ, τον Ιανουάριο του 2014 στη Νότιγχαμ Φόρεστ, ενώ την περίοδο 2014-15 αγωνίστηκε στον ΑΠΟΕΛ. Το καλοκαίρι του 2015 συμφώνησε με την ΑΕΚ επιστρέφοντας έπειτα από 4,5 χρόνια.
Στις 9 Σεπτεμβρίου του 2016 υπέγραψε 3ετες συμβόλαιο στον Άρη Θεσσαλονίκης. Επέλεξε το νούμερο 14 στη φανέλα του, για να συμβολίσει την ημερομηνία ίδρυσης του συλλόγου, το 1914. Το 2017 αποχώρησε από τον Άρη.

Στις εθνικές ομάδες

Το 2006 κλήθηκε για πρώτη φορά να αγωνισθεί με την εθνική Αλγερίας. Το 2008, μετά από την πολύ καλή πορεία του στο ελληνικό πρωτάθλημα, κλήθηκε ξανά από τον ομοσπονδιακό προπονητή της χώρας του στις 26 Μαρτίου στον αγώνα Αλγερία-Κογκό.

Επεισόδια

Το διάστημα που αγωνίστηκε στον Ατρόμητο ο Τζεμπούρ αγαπήθηκε πολύ από τους φιλάθλους της ομάδας, αλλά πρωταγωνίστησε και σε επεισόδια με συμπαίκτες του και μέλη του προπονητικού τιμ. Παραμονές κρίσιμου ευρωπαϊκού αγώνα με τη Σεβίλλη επιτέθηκε στον Νεκτάριο Πανταζή, βοηθό του προπονητή Γιώργου Παράσχου επειδή τον θεώρησε υπεύθυνο για το γεγονός ότι δεν είχε αναρρώσει αρκετά γρήγορα ώστε να είναι έτοιμος για το παιχνίδι, ενώ σε προπόνηση της ομάδας χαστούκισε τον συμπαίκτη του Γιώργο Χάλαρη. Αυτό είχε συνέπεια ο Ατρόμητος να δεχτεί την ανταλλαγή του Τζεμπούρ με τον Αχμέτ Μαγκντί που του πρότεινε ο Πανιώνιος.